LXVI.  Bulla pro confirmatione monasterii S. Mariae Roggenburgensis.   (Anno 1144, Nov. 7.) [HUGO  Annal. Praem.,  II, 435.]
Author: Lucius II

LUCIUS episcopus, servus servorum Dei, dilecto filio GERUNGO praeposito de Roggenburg, ejusque fratribus tam praesentibus quam futuris regularem vitam professis, in perpetuum.

Apostolici moderaminis culmine convenit religiosos diligere, et eorum loca pia protectione munire. Dignum namque et honestati conveniens esse cognoscitur, ut, qui ad Ecclesiarum regimen assumpti fuimus, eas a pravorum hominum nequitia tueamur, et apostolicae sedis patrocinio foveamus. Eapropter, dilecti in Domino filii, venerabilium fratrum nostrorum, Gualteri Augustensis et Conradi Curiensis episcoporum precibus inclinati, vestris justis postulationibus clementer annuimus, et beatae Dei genitricis semperque virginis Mariae et Sancti Augustini Ecclesiam in Roggenburg, in qua divino mancipati estis obsequio, sub beati Petri et nostra protectione suscipimus, et praesentis scripti patrocinio communimus, statuentes ut quascunque possessiones, et quaecunque bona inpraesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poteritis adipisci, firma vobis vestrisque successoribus et illibata permaneant. Adjicimus etiam ut ordo canonicus qui, secundum B. Augustini regulam in eodem loco, et institutionem Praemonstratensium noscitur institutus, ibidem perpetuo teneatur. Nec alicui fratrum liceat post factam ibi professionem, absque praelati sui licentia de claustro discedere; discedentem vero nullus episcoporum vel abbatum suscipere audeat, vel retinere. Sane de laboribus, quos propriis manibus sumptibusque colligitis, sive etiam de nutrimentis animalium vestrorum, nullus omnino clericus vel laicus decimas a vobis exigere praesumat. Obeunte vero te, nunc ejusdem loci praeposito, nullus ibi qualibet subreptionis astutia seu violentia praeponatur, nisi quem fratres, aut fratrum pars consilii sanioris, secundum Dei timorem et B. Augustini regulam sibi providerint eligendum. Liceat autem vobis in parochialibus Ecclesiis, quas tenetis, de fratribus vestris, sive de aliis, sacerdotes constituere, quibus, si idonei fuerint, episcopi parochiae curam consensu vestro committant, ut ejusmodi sacerdotes de plebis quidem cura episcopo rationem reddant, vobis autem pro temporalibus debitam subjectionem exhibeant. Ad indicium autem, quod idem locus, praefato fratre nostro Conrado episcopo et fratribus ejus Sigefredo scilicet et Bertholdo, beato Petro oblatus sit, et sub ipsius protectione consistat, bisantium aureum nobis nostrisque successoribus annualiter persolvet. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conterventur eorum, pro quorum gubernatione et sustentatione concessa sunt usibus omnimodis profutura, salva apostolicae sedis auctoritate, et dioecesani episcopi canonica reverentia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si satisfactione congrua non emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Lucius catholicae Ecclesiae episcopus. Ego Conradus Sabinensis episcopus subscripsi. Ego Gregorius presbyter cardinalis subscripsi. Ego Theodoguidus Sylvae candidae episcopus subscripsi. Ego Guido in Romana Ecclesia altaris minister indignus subscripsi. Datum Laterani per manum Baronis, sanctae Romanae Ecclesiae subdiaconi, VII Idus Novembris, indictione VII, Incarnationis Dominicae anno 1144, pontificatus vero Lucii II papae anno primo.